ПРОГРАМ „МЛАДИ СТВАРАЈУ СРБИЈУ” – ПРОГРАМ ФИНАНСИЈСКЕ ПОДРШКЕ МЛАДИМ ПРЕДУЗЕТНИЦИМА У 2026. ГОДИНИ

Министарство привреде, у сарадњи са Фондом за развој Републике Србије, спроводи овај програм са циљем да подстакне оснивање нових привредних субјеката и развој омладинског предузетништва, пружајући финансијску подршку младим људима до 35 година старости који започињу сопствени пословни пут.
Млади представљају један од најзначајнијих развојних потенцијала српске привреде. Њихова иновативност, спремност да примењују савремене технологије, развијају нове пословне моделе и прихватају изазове тржишта доприносе повећању конкурентности домаће економије, отварању нових радних места и убрзаном развоју сектора малих и средњих предузећа. Подстицањем младих да покрену сопствени посао, стварају се услови за јачање предузетничког духа, задржавање младих у земљи и одржив економски раст Републике Србије.
Кроз свеобухватну финансијску подршку, како кроз широк опсег делатности које се подржавају, так и кроз износ бесповратних средстава која се додељују, и широку намену улагања, младим предузетницима омогућава се лакши почетак пословања, набавка неопходне опреме, унапређење пословних капацитета и јачање конкурентности на тржишту. На овај начин стварају се предуслови за одржив раст новооснованих привредних субјеката, њихов успешан развој и дугорочан допринос економском развоју Републике Србије.
Основне информације о Програму
За спровођење Програма опредељено је укупно 80.000.000,00 динара бесповратних средстава. Преостали износ инвестиционог улагања привредних субјеката финансираће се из сопствених средстава корисника или из кредита Фонда.
Право да се пријаве имају предузетници, микро и мала привредна друштва и задруге који су регистровани у Агенцији за привредне регистре најраније од 1. јануара 2021. године, па надаље, чији је оснивач, законски заступник, остали заступник и пословођа физичко лице старости до 35 година, рођено 1991. године или касније.
Врсте подршке
Привредни субјекти који испуне услове могу остварити право на:
· бесповратна средства до 40% вредности улагања, а највише 960.000,00 РСД односно до 50% вредности улагања за привредне субјекте који припадају јединицама локалне самоуправе које су разврстане у трећу или четврту групу развијености, а највише 1.200.000,00 РСД;
· финансирање остатка инвестиције из сопствених средстава или кредита Фонда са роком отплате до 5 година, уз грејс период до једне године и каматну стопу од 2,5% на годишњем нивоу уз остала средства обезбеђења и валутну клаузулу.
Укупна вредност улагања по једном захтеву не може бити мања од 400.000,00 РСД, нити већа од 2.400.000,00 РСД.
Шта може да се финансира
Средства опредељена Програмом намењена су за:

1) куповину опреме, алата, машина, нове рачунарске опреме, софтверске лиценце, као и машинa и опремe за унапређење енергетске ефикасности и еколошких аспеката сопствене производње, возила (укључујући и мопеде на електрични погон) која су у функцији обављања делатности и која служе за превоз опреме за рад, сопствених производа, репроматеријала и сировина и других транспортних средстава укључених у процес производње производа или пружања услуга (нових или половних, не старијих од пет година);
2) текуће одржавање и/или адаптацију пословног и/или производног простора до износа од 1.500.000,00 динара од укупних средстава за инвестирање;
3) оперативне трошкове, који могу да учествују највише до 30% у структури укупног улагања за које се потражују средства Програма.
Подршка кроз обуке и саветовање
Оснивачи привредних субјеката, који конкуришу за средства по Програму, могу да се обрате акредитованим регионалним развојним агенцијама како би прошли бесплатну обуку у вези са конкурисањем по Програму, коју пружају наведене агенције. 
Начин пријављивања
Попуњен обједињен захтев за кредит и бесповратна средства (или само за бесповратна средства, ако се користе сопствена средства) са пратећом документацијом предаје се преко Портала Фонда за развој РС који се налази на интернет страници Фонда.
[bookmark: _GoBack]Јавни позив је отворен до утрошка расположивих средстава, а најкасније до 04.09.2026. године.
Комплетна конкурсна документација и све детаљне информације доступне су на интернет странама странe Министарства: https://www.privreda.gov.rs/ и Фонда: https://fondzarazvoj.co.rs/.

